Gedagte vir die dag: Deur God gedra - Maroela Media
Lees Jesaja 46:3-13
Ons kry 'n pragtige teenstelling in Jesaja 46:1-4: Terwyl sy verbondsvolk Hom verlaat het en nuttelose afgode in hul hande gedra het, was God steeds besig om húl le te dra. Daar word verskeie kere in die Bybel beloof dat God sy kinders sal dra; dat Hy vir hulle sal onderneem van hulle geboorte af tot hulle ouderdom toe; dat Hy hulle selfs deur swaarkrytye sal dra wanneer hulle kragte min word.
Miskien sal dit goed wees om hier aan die begin van die nuwe jaar 'n persoonlike bestekopname te neem: Dra jy jou nog – soos Israel van ouds – steeds dood aan al die nuttelose afgode wat jy weier om prys te gee, of laat jy God toe om jóú te dra? Iemand wat gedra word, hoef self geen poging aan te wend nie; hy hoef net stil te wees en die ander persoon toe te laat om alles te doen.
Vir mense wat gewillig is om rustig te raak en God toe te laat om hulle te dra, geld Jesaja se pragtige belofte vandag nog: Dié God wat jou gemaak het, onderneem om jou in die nuwe jaar elke dag te dra, om jou te red en jou vas te hou totdat jy eendag oud is, om jou van genoegsame krag vir elke dag te voorsien.
Hemelse Vader, vergewe my dat ek soms uitgeput is omdat ek so baie onnodige dinge met my saamdra. Here, ek wil nou toelaat dat Ú my optel en dra. Hou my asseblief styf vas en red my van gevare. Amen
Gedagte vir die dag: 'n Nuwe toekoms
Lorraine · 5 jare gelede
Hierdie is 'n baie spesiale boodskap. So moeilik om te doen…..maar so kragtig die uitkoms in ons lewens. Ek laat die Here nie genoeg toe om my te dra nie!